REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/179-18

19. jul 2018. godine

B e o g r a d

**Z A P I S N I K**

**38. SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU, ODRŽANE 17. JULA 2018. GODINE**

Sednica je počela u 9,30 časova.

Sednicom je predsedavao Petar Petrović, predsednik Odbora.

Sednici su prisustvovali članovi Odbora: Slaviša Bulatović, Neđo Jovanović, Mihailo Jokić, Đorđe Komlenski, Miletić Mihajlović, Jovan Palalić i Balint Pastor.

Osim članova Odbora, sednici su prisustvovale i Stanija Kompirović, zamenik člana dr Aleksandra Martinovića i Aleksandra Majkić, zamenik člana Biljane Pantić Pilja.

Sednici nisu prisustvovali članovi Odbora: Zoran Despotović, Žarko Mićin, Dušan Pavlović, Nataša Mićić, Dušan Petrović, Sreto Perić i Katarina Rakić, niti njihovi zamenici.

Sednici su prisustvavali i Ivan Jovičić, zamenik predsednika Visokog saveta sudstva i Aleksandar Pantić, izborni član Visokog saveta sudstva iz reda sudija.

Predsednik Odbora je konstatovao da su ispunjeni uslovi za rad i punovažno odlučivanje, nakon čega je stavio na glasanje, a članovi Odbora su **jednoglasno** utvrdili sledeći:

D n e v n i r e d :

1. Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (broj 119-2478/18, od 10. jula 2018. godine);
2. Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (broj 119-2507/18, od 13. jula 2018. godine);
3. Razno.

Pre prelaska na rad po tačkama utvrđenog dnevnog reda predsednik je stavio na glasanje, a članovi Odbora su **bez primedbi, jednoglasno usvojili**: Zapisnik sa 33. sednice Odbora održane 10. maja 2018. godine; Zapisnik sa 34. sednice Odbora održane 8. juna 2018. godine, Zapisnik sa 35. sednice Odbora održane 12. juna 2018. godine i Zapisnik sa 36. sednice Odbora održane 15. juna 2018. godine.

Predsednik Odbora je na osnovu člana 82, člana 92. stav 2, člana 157. stav 2, člana 192. i člana 193. Poslovnika Narodne skupštine, predložio da Odbor za pravosuđe, državnu upravu i lokalnu samoupravu, na 38. sednici, obavi zajednički jedinstveni i načelni pretres o:

-Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (broj 119-2478/18, od 10. jula 2018. godine);

-Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (broj 119-2507/18, od 13. jula 2018. godine).

Članovi Odbora su **većinom glasova** usvojili predlog da se obavi objedinjena rasprava u vezi sa navedenim aktima.

**OBJEDINjENA RASPRAVA**

**Petar Petrović** je otvorio objedinjenu raspravu vezi sa prvom i drugom tačkom utvrđenog dnevnog reda.

Ukazao je na proceduru za izbor sudija koji se prvi put biraju na sudijsku funkciju i istakao da je postupak izbora kandidata za sudije koje se prvi put biraju na sudijsku funkciju Visoki savet sudstva sproveo u skladu sa svim zakonskim i podzakonskim odredbama, te da su Narodnoj skupštini za izbor predloženi najbolji kandidati kako bi se sudovima za koje se vrši izbor omogućio nesmetano rad.

**Neđo Jovanović** je ukazao na nedovoljan broj sudija u Osnovnom sudu u Užicu i postavio pitanje kada će se vršiti izbor kandidata za izbor za sudije u ovom sudu.

. **Ivan Jovičić** je istakao da je postupak za izbor sudija u osnovnim sudovima obavljen za polovinu od ukupnog broja osnovnih sudova u Republici Srbiji.

Rekao je da je obavljeno testiranje kandidata za osnovne i prekršajne sudove, a da je razgovor sa kandidatima zakazan počev od 27. avgusta, kao i da je među prvim sudovima za koje se vrši postupak izbora kandidata upravo Osnovni sud u Užicu.

**Mihailo Jokić** je zamolio za detaljnije obrazloženje razloga koji su doveli do predlaganja kandidata za izbor sudija koji se prvi put biraju na sudijsku funkciju u Privrednom sudu u Valjevu.

**Ivan Jovičić** je rekao da se za sudije koje se prvi put biraju na sudijsku funkciju u Privrednom sudu u Valjevu prijavilo 11 kandidata.

Istakao je da je Visoki savet sudstva za sudiju Privrednog suda u Valjevu predložio Anu Aleksić, s obzirom da je fakultet završila sa visokom prosečnom ocenom, da je dugogodišnji saradnik ovog suda, da je na obavljenom testiranju dobila maksimalan broj poena, kao i da je od Apelacionog suda u Valjevu, kao neposredno višeg suda, dobila najbolju ocenu.

Predsedavajući je zaključio objedinjenu raspravu, nakon čega se pristupilo glasanju.

**PRVA TAČKA** – Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (broj 119-2478/18, od 10. jula 2018. godine).

**Petar Petrović** je stavio na glasanje, a članovi Odbora su **jednoglasno** doneli odluku:

-da Odbor za pravosuđe, državnu upravu i lokalnu samoupravu konstatuje da je Predlog odluke o izboru sudija koji se prvi put biraju na sudijsku funkciju Visoki savet sudstva podneo kao ovlašćeni predlagač, u skladu sa članom 50. stav 4. Zakona o sudijama;

-da Odbor predloži Narodnoj skupštini da prihvati Predlog odluke o izboru sudija koji se prvi put biraju na sudijsku funkciju za Privredni sud u Beogradu, Privredni sud u Valjevu, Privredni sud u Zrenjaninu, Privredni sud u Kragujevcu, Privredni sud u Kraljevu, Privredni sud u Leskovcu, Privredni sud u Nišu, Privredni sud u Požarevcu i Privredni sud u Somboru;

-da za izvestioca Odbora na sednici Narodne skupštine bude određen Petar Petrović, predsednik Odbora.

**DRUGA TAČKA -** Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (broj 119-2507/18, od 13. jula 2018. godine).

**Petar Petrović** je stavio na glasanje, a članovi Odbora su **jednoglasno** doneli odluku:

-da Odbor za pravosuđe, državnu upravu i lokalnu samoupravu konstatuje da je Predlog odluke o izboru sudija koji se prvi put biraju na sudijsku funkciju Visoki savet sudstva podneo kao ovlašćeni predlagač, u skladu sa članom 50. stav 4. Zakona o sudijama;

-da Odbor predloži Narodnoj skupštini da prihvati Predlog odluke o izboru sudija koji se prvi put biraju na sudijsku funkciju za Upravni sud i za Privredni sud u Novom Sadu;

-da za izvestioca Odbora na sednici Narodne skupštine bude određen Petar Petrović, predsednik Odbora.

**TREĆA TAČKA –** Razno.

Rasprava u vezi sa ovom tačkom dnevnog reda nije otvarana.

Sednica je završena u 9,45 časova.

SEKRETAR PREDSEDNIK

Sanja Pecelj Petar Petrović